Petra eo enta an demokrategezh en un emsav dispac’hel ? Pe ziazez he deus ? Ar fiziañs leun etre an izili. Ar pezh a laka an danvez emsaver da gemer renk e-touez an emsaverion eo kresk ar fiziañs o deus ar re-mañ ennañ. Harpet eo evel just ar fiziañs-se war azonoù ergorel, met ur fazi e ve diwelout an nerzh dangorel ez eo ivez. Diouzh an tu all, ne c’hell darempredoù demokratek bezañ etre an danvez emsaverion hag an emsaverion nemet war ziazez ar fiziañs o deus an danvez emsaverion en emsaverion. Ne c’hell den dont d’an Emsav en ur vagañ disfiz ouzh an emsaverion.